text: Weekend-vejret: Køligt med mulighed for sol
  03 februar 2017 kl. 09.43
  Weekendens vejr bliver generelt vådt og køligt. Lørdag er der dog chance for, at solen kigger frem.
  Når tågen letter fredag, kan syd- og sønderjyderne se frem til en weekend, der overordnet tegner til at blive våd og kold.
  Temperaturerne kommer til at ligge omkring frysepunkt og op til 4 graders varme det meste af weekenden.
  Lørdag er der dog mulighed for at få et solstrejf, hvis man bor i det syd- og sønderjyske, hvor der kan blive op til 7 graders varme.
  - Jo længere man bor mod syd, jo større er muligheden for, at man ser solen, fortæller vagtchef hos DMI Jesper Eriksen til Ritzau.
  Efter en lørdag med let solskin er det atter tid til at finde regntøjet frem, hvis man har tænkt sig at færdes udenfor søndag, lyder rådet fra Jesper Eriksen.
   
  Du kan læse mere om weekendens vejr på DMI.dk.
  